b'\n_START_ARTICLE_\n\xc5\xa0erijatska suda\xc4\x8dka \xc5\xa1kola u Sarajevu\n_START_PARAGRAPH_\n\xc5\xa0erijatska suda\xc4\x8dka \xc5\xa1kola (Mektebi-nuvvab) u Sarajevu, visoka islamska obrazovna ustanova u BiH. Osnovana je nakon austro-ugarskog zaposjedanja BiH 1878. godine. Osnovana je na\xc2\xadredbom Zemaljske vlade BiH broj 23972 od 14. svibnja 1887. godine. _NEWLINE_Prvu zgradu projektirao je Karlo Par\xc5\xbeik u pseudomaurskom stilu. U zgradi je poslije smje\xc5\xa1ten Muzej grada Sarajeva._NEWLINE_Zemaljska vlada je osniva\xc4\x8dica i nadzorno tijelo. Upravljanje nastavom u dogmati\xc4\x8dkim strukama prepu\xc5\xa1teno je neposredno reis-ul-ulemi. Da bi kandidat smio upisati \xc5\xa1kolu, morao je imati ove uvjete: zavr\xc5\xa1ena \xc4\x8detiri razreda ru\xc5\xbedije, ili ni\xc5\xbee gimnazije, te najmanje dvogodi\xc5\xa1nji te\xc4\x8daj medrese, a koji uspje\xc5\xa1no polo\xc5\xbee prijamni ispit. \xc5\xa0kolovanje je bilo petogodi\xc5\xa1nje. Nastava se vi\xc5\xa1e puta mijenjala i dopunjavala. Namjena osnivanja bila je izobrazba kandidata za slu\xc5\xbebu \xc5\xa1erijatskih sudaca (kadija) u Bosni i Hercegovini. Razlog osnivanja bio je radi popune praznine u osoblju nastalu prestankom osmanske vlasti i dolaskom Austro-Ugarske. Prije, tijekom i nakon zaposjedanja brojne su kadije napustile Bosnu i Her\xc2\xadcegovinu, zbog \xc4\x8dega je u uvjetima kad su \xc5\xa1erijatski sudovi nastavili djelovati, nastao je manjak kadija. Osnivanje i pokretanje \xc5\xa1kole zna\xc4\x8dilo je dobitak za obije strane: nova austro-ugarska vlast ovda\xc5\xa1nje muslimane (hrvatske, srpske i dr. nacionalnosti) privla\xc4\x8dila je k sebi a odvla\xc4\x8dila od utjecaja Turske, te omogu\xc4\x87avala osuvremenjenje op\xc4\x87eg i vjerskog obrazovanja u novopripojenoj zemlji. Ovda\xc5\xa1nji muslimani bili su na dobitku jer se omogu\xc4\x87io kontinuitet \xc5\xa1kolovanja, neometanost djelovanja \xc5\xa1erijatskih sudova te osuvremenjenje muslimanskog \xc5\xa1kolstva koje je zaostajalo za katoli\xc4\x8dko-zapadnim \xc5\xa1kolstvom._NEWLINE_Osobe suvremene reformatorske islamske, knji\xc5\xbeevne, orijentalisti\xc4\x8dke, pravne i dru\xc5\xa1tvene misli koja su obrazovale nara\xc5\xa1taje svr\xc5\xa1enika ove \xc5\xa1kole su Hasan Spaho, Ned\xc5\xbeib Smailbegovi\xc4\x87, Ibrahim Sirri Zafranija, Sejfulah Prohi\xc4\x87, Mehmed Tevfik Azabagi\xc4\x87, Sulejman \xc5\xa0arac, D\xc5\xbeemaludin \xc4\x8cau\xc5\xa1evi\xc4\x87, Muhamed Dizdar, Salih Ba\xc5\xa1i\xc4\x87, Ali Kadi\xc4\x87, Edhem Mulabdi\xc4\x87, Osman Nuri Had\xc5\xbei\xc4\x87. Dio pitomaca ove ustanove stupilo je u slu\xc5\xbebu \xc5\xa1erijatskog suca. Podosta je nastavilo studirati, predmeta kao pravo, filozofiju i teologiju. Poznati u\xc4\x8denici su Fehim Spaho, Abdulah Ajni Bu\xc5\xa1atli\xc4\x87, Ali \xc4\x86erimovi\xc4\x87, Salim Mufti\xc4\x87, Mustafa Mujezinovi\xc4\x87, Muhamed Emin Dizdar, Ahmed \xc4\x8coki\xc4\x87, Hazim Mufti\xc4\x87, Sakib Korkut, Dervi\xc5\xa1 Buturovi\xc4\x87, Dervi\xc5\xa1 Korkut, Osman Red\xc5\xbeovi\xc4\x87, \xc5\xa0a\xc4\x87ir Sikiri\xc4\x87, Mehmed Pa\xc5\xa1i\xc4\x87, Ibrahim Mehinagi\xc4\x87, \xc4\x86amil Kamari\xc4\x87, Ibrahim Ri\xc4\x91anovi\xc4\x87, \xc5\xa0aban Hod\xc5\xbei\xc4\x87, Omer Mu\xc5\xa1i\xc4\x87, Taib Oki\xc4\x87, Mustafa Vare\xc5\xa1anovi\xc4\x87, Besim Korkut, Abdulah \xc5\xa0kalji\xc4\x87 i dr.'